text: Politi i stor aktion i Kolding
  10 august 2015 kl. 12.57
  Sydøstjyllands Politi er her til eftermiddag i gang med en større aktion på Haderslevvej i Kolding.
  Sydøstjyllands Politi har mandag eftermiddag været i gang med en større aktion på Haderslevvej i Kolding.
  Ifølge et øjenvidne og TV SYDs egen reporter, er politiet mødt op med i hvert fald fire betjente i skudsikre veste og iklædt noget, der ligner en specialstyrke uniform. Ifølge et øjenvidne, TV SYD har talt med, har han set politiet møde op med finskytter. Det er endnu ikke bekræftet fra politiets side.
  Der har været to politibiler på stedet, hvoraf den ene er kørt væk med en ukendt mand på bagsædet.
  Sydøstjyllands Politi bekræfter, at de har folk på stedet, men vil ikke kommentere, hvad der er sket.
  TV SYD følger sagen tæt og opdaterer historien her, så snart der er mere nyt om sagen.
  OPDATERET:
  Sydøstjyllands Politi bekræfter nu via Twitter, at de har anholdt en person med et legetøjsvåben. Han er nu i politiets varetægt og bliver sigtet for ulovlig våbenbesiddelse.
  I følge politiet havde manden forskanset sig i en lejlighed.
  TV SYD har talt med flere beboere i samme bygning. De fortæller at der er tale om en mand på omkring 50 år, der har truet folk med en legetøjspistol.
  I følge øjenvidnerne mødte omkring ti politifolk op, alle i skudsikre veste, og nogle af dem i form af finskytter. Disse oplysninger er ikke bekræftet af Sydøstjyllands Politi.
  Se i videoen herunder, hvordan der så ud på Haderslevvej umiddelbart efter anholdelsen. (Varighed: 0:21)
  Mand anholdt i Kolding for ulovlig våbenbesiddelse http://t.co/cLK5qhOTtJ
  
  